‘મારી વાત ન માનતા હો તો પેલા સામે બેઠેલા માણસને પૂછી જુઓ.’ સામેના એક ખૂણામાં ઓટલાને અઢેલીને બૂટચંપલ રીપેર કરનારો એક મોચી બેઠો હતો. એના તરફ આંગળી ચીંધીને ટાંગાવાળાએ અધૂરી વાત પૂરી કરી. ‘એકવાર પ્રદ્યુમ્નભાઈએ એની પાસે પોતાના જોડાને પેલીશ કરાવેલી. પોલીશનો ભાવ ત્યારે ત્રીસ પૈસા. પ્રદ્યુમ્નભાઈએ પચાસ પૈસાનો સિક્કો આપીને વીસ પૈસા પાછા માંગ્યા. પેલા પાસે વીસ પૈસા છુટ્ટા નહોતા. એણે નરમાશથી કહ્યું – શેઠ, કાલે લઈ જજો. તમે તો અહીંથી રોજ નીકળો છો. આના જવાબમાં પ્રદ્યુમ્નભાઈએ શું કહ્યું એ જાણો છો ? એમણે કહ્યું – હા, રોજ નીકળું છું એટલે તારા ત્રીસ પૈસા કાલે તને આપી જઈશ, એમ કહીને પેલાના હાથમાંથી પચાસ પૈસાનો સિક્કો લઈને પાછો મૂકી દીધો… હા હા હા હા…’ ટાંગાવાળો જોરથી હસી પડ્યો.